允迪和詩吝茶弗出而約以棋取之再次韵
作者：趙鼎臣
朝代：宋

paragraphs: 仙人爛柯山，坐隠多奇方。
我昔夢見之，正爭紫羅囊。
豈獨寸筦窺，固已一臠嘗。
至今不語妙，了了皆中藏。
陋哉王積薪，亦復干帝皇。
遠矣羊玄保，恨不同閭鄉。
誰與子方子，忽作鬭雞昂。
居然鏜其鼓，甚矣子之昌。
吾師乃庖丁，未嘗嬰刃芒。
遥知吾髮短，不必終纓長。
明朝受敵降，築壇千步强。
沙溪委道周，北苑陳中堂。
想復聞我言，怒欲奮臂當。
竟無百勝策，空有九回腸。